[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 7.12.2009

COM(2009)670 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την κατάργηση της απόφασης 2009/472/ΕΚ του Συμβουλίου, της 6ης Απριλίου 2009, και τη συνέχεια που πρέπει να δοθεί στη διαδικασία διαβουλεύσεων με την Ισλαμική Δημοκρατία της Μαυριτανίας, βάσει του άρθρου 96 της συμφωνίας εταιρικής σχέσης ΑΚΕ-ΕΚ

ΑΙΤΙΟΛΟΓΙΚΗ ΕΚΘΕΣΗ

Λαμβανομένου υπόψη ότι το πραξικόπημα στη Μαυριτανία στις 6 Αυγούστου 2008 αποτελούσε ιδιαίτερα σοβαρή και προφανή παραβίαση ουσιαστικών στοιχείων που περιλαμβάνονται στο άρθρο 9 της συμφωνίας εταιρικής σχέσης ΑΚΕ-ΕΚ, η Ευρωπαϊκή Ένωση έχει αποφασίσει στις 15 Σεπτεμβρίου 2008 να αρχίσει να διαπραγματεύσεις με την Ισλαμική Δημοκρατία της Μαυριτανίας βάσει του άρθρου 96 της συμφωνίας.

Μία συνεδρίαση για τις διαβουλεύσεις αυτές έλαβε χώρα στο Παρίσι, στις 20 Οκτωβρίου 2008. Κατά τη διάρκεια της συνεδρίασης αυτής και κατά τους επόμενους μήνες, η Ευρωπαϊκή Ένωση δεν είχε λάβει ικανοποιητικές προτάσεις από μαυριτανικής πλευράς και είχε αποφασίσει να περατώσει τη διαδικασία διαβουλεύσεων δεσμευόμενη ωστόσο, μαζί με τη διεθνή κοινότητα, στην αναζήτηση λύσης προς αντιμετώπιση της κρίσης.

Με την απόφαση του Συμβουλίου, της 6ης Απριλίου 2009[1], για την περάτωση της διαδικασίας διαβουλεύσεων με την Ισλαμική Δημοκρατία της Μαυριτανίας, βάσει του άρθρου 96 της αναθεωρημένης συμφωνίας εταιρικής σχέσης ΑΚΕ-ΕΚ, η Ευρωπαϊκή Ένωση είχε χαράξει ένα χάρτη πορείας για τη βαθμιαία επανέναρξη της συνεργασίας (κατάλληλα μέτρα) βάσει της υπογραφής και εφαρμογής μίας συναινετικής λύσης προς αντιμετώπιση της κρίσης που περιελάμβανε διαφανή, αντιπροσωπευτική και αξιόπιστη εκλογή προέδρου.

Η συναινετική αυτή λύση, για την επιστροφή στη συνταγματική τάξη υλοποιήθηκε με την υπογραφή στις 4 Ιουνίου 2009, της συμφωνίας του Ντακάρ, μεταξύ των συγκρουόμενων μαυριτανικών πολιτικών πόλων. Τούτο, σύμφωνα με τα ληφθέντα κατάλληλα μέτρα, οδήγησε σε ένα πρώτο στάδιο επανέναρξης της συνεργασίας. Ένα περαιτέρω στάδιο επανέναρξης της συνεργασίας κατέστη δυνατό μετά από την εφαρμογή μεγάλου μέρους από τα προβλεπόμενα στη συμφωνία του Ντακάρ μέτρα και τη διεξαγωγή προεδρικών εκλογών, στις 18 Ιουλίου 2009. Κατά την προβλεπόμενη από την προαναφερθείσα απόφαση ημερομηνία, εστάλη από τις 5 έως τις 7 Οκτωβρίου 2009 κοινή αποστολή παρακολούθησης από την προεδρία της Ευρωπαϊκής Ένωσης και την Επιτροπή για να διαπιστώσει την κατάσταση στη Μαυριτανία, ώστε να εξεταστεί η δυνατότητα μίας πλήρους ανάληψης της συνεργασίας και να αποφασιστεί η συνέχεια που θα έπρεπε να δοθεί στην απόφαση του Συμβουλίου.

Οι διαπιστώσεις της αποστολής συμφωνούν με τη γνώμη της διεθνούς κοινότητας και δείχνουν ότι η Μαυριτανία έχει πραγματοποιήσει πλήρη στροφή προς τη συνταγματική τάξη, γεγονός που επιτρέπει την πλήρη επανέναρξη της συνεργασίας, όπως προβλέπεται από την απόφαση της 6ης Απριλίου 2009.

Διαπιστώνεται, ωστόσο, σύμφωνα με την αξιολόγηση που πραγματοποίησε η διεθνής ομάδα επαφής για τη Μαυριτανία, η ανάγκη να δοθεί συνέχεια στο κεφάλαιο της συμφωνίας του Ντακάρ που αφορά ένα γενικό εθνικό διάλογο μετά τις προεδρικές εκλογές. Υπενθυμίζεται ότι το κεφάλαιο αυτό αποτελεί ένα από τα μέτρα εμπιστοσύνης που ενέκριναν τα συμβαλλόμενα μέρη και που παρέσχε τη δυνατότητα σύναψης της συμφωνίας του Ντακάρ. Ο διάλογος αυτός, που έχει ως στόχο να ενισχύσει τη σταθερότητα της χώρας, δεν έχει ακόμη αρχίσει και μπορεί να χρειάζονται ενέργειες ενθάρρυνσής του από μέρους της διεθνούς κοινότητας. Ουσιαστικά, είναι σαφές ότι ορισμένα προβλήματα ουσίας που αποτελούσαν μερικές από τις αναφερθείσες αιτίες του πραξικοπήματος της 6ης Αυγούστου 2008 δεν έχουν επιλυθεί, ιδίως όσον αφορά την επανεξισορρόπηση των δυνάμεων, τη μεταρρύθμιση των θεσμών, τον ρόλο των ενόπλων δυνάμεων, την ενίσχυση της δημοκρατίας και της χρηστής διακυβέρνησης.

Μπορούμε, ως εκ τούτου, να συναγάγουμε ότι η όποια συνέχεια που μπορεί να δοθεί στην απόφαση του Συμβουλίου της 6ης Απριλίου θα πρέπει να αφορά την καθιέρωση ενός διεξοδικού πολιτικού διαλόγου μεταξύ της Μαυριτανίας και της ΕΕ, με στόχο την ενίσχυση της σταθερότητας της χώρας, την προώθηση της προόδου προς την οδό της χρηστής διακυβέρνησης και την υποστήριξη της θέσπισης ενός γενικού εθνικού διαλόγου σύμφωνα με το κεφάλαιο 4.VII της συμφωνίας του Ντακάρ. Ο ενισχυμένος αυτός πολιτικός διάλογος θα διεξαχθεί σύμφωνα με το άρθρο 8 της συμφωνίας εταιρικής σχέσης ΑΚΕ-ΕΚ.

Βάσει των προαναφερθέντων, η Επιτροπή προτείνει στο Συμβούλιο να καταργήσει την απόφαση του Συμβουλίου 2009/472/ΕΚ, της 6ης Απριλίου 2009, και να εκδώσει σε αντικατάσταση της προαναφερθείσας απόφασης τη συνημμένη απόφαση βάσει του άρθρου 96 της συμφωνίας εταιρικής σχέσης ΑΚΕ-ΕΚ.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την κατάργηση της απόφασης 2009/472/ΕΚ του Συμβουλίου, της 6ης Απριλίου 2009 και τη συνέχεια που πρέπει να δοθεί στη διαδικασία διαβουλεύσεων με την Ισλαμική Δημοκρατία της Μαυριτανίας, βάσει του άρθρου 96 της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή ΄Ενωση και για τη λειτουργία της Ευρωπαϊκής Ένωσης,

τη συμφωνία εταιρικής σχέσης ΑΚΕ-ΕΚ, που υπογράφτηκε στο Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (και καλείται στο εξής: «συμφωνία ΑΚΕ-ΕΚ»), και ιδίως το άρθρο 96,

την εσωτερική συμφωνία μεταξύ των αντιπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, σχετικά με τα μέτρα που πρέπει να ληφθούν και τις διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ[2],και ιδίως το άρθρο 3,

την πρόταση της Επιτροπής,

Εκτιμώντας τα ακόλουθα:

(1) Η Ισλαμική Δημοκρατία της Μαυριτανίας έθεσε σε εφαρμογή τη συναινετική λύση εξόδου από την κρίση, όπως αυτή ορίζεται από τα κατάλληλα μέτρα που θεσπίζονται από την απόφαση 2009/472/ΕΚ του Συμβουλίου, της 6ης Απριλίου 2009[3], για την περάτωση της διαδικασίας διαβουλεύσεων με την Ισλαμική Δημοκρατία της Μαυριτανίας, βάσει του άρθρου 96 της αναθεωρημένης συμφωνίας εταιρικής σχέσης ΑΚΕ-ΕΚ.

(2) Η Ισλαμική Δημοκρατία της Μαυριτανίας πραγματοποίησε στροφή προς τη συνταγματική τάξη.

(3) Θα πρέπει να προωθηθεί ο γενικός εθνικός διάλογος για να εξασφαλιστεί η σταθερότητα της χώρας και να αποφευχθούν νέες καταστάσεις παραβίασης ουσιαστικών στοιχείων που περιλαμβάνονται στο άρθρο 9 της συμφωνίας ΑΚΕ-ΕΚ και κατά συνέπεια να αρχίσει εκ νέου συνεργασία.

(4) Θα πρέπει, ως εκ τούτου, να καταργηθεί η απόφαση 2009/472/ΕΚ και να ξαναρχίσει πολιτικός διάλογος με την Ισλαμική Δημοκρατία της Μαυριτανίας με στόχο την ενθάρρυνση της ενίσχυσης της δημοκρατίας, την πρόληψη των αντισυνταγματικών αλλαγών κυβέρνησης, τη μεταρρύθμιση των θεσμών και του ρόλου των ενόπλων δυνάμεων, τη χρηστή πολιτική και οικονομική διακυβέρνηση, την ενίσχυση του κράτους δικαίου και των δικαιωμάτων του ανθρώπου, καθώς και την επανεξισορρόπηση των θεσμών και της εξουσίας,

ΑΠΟΦΑΣΙΖΕΙ:

Άρθρο 1

Η απόφαση 2009/472/ΕΚ του Συμβουλίου, της 6ης Απριλίου 2009, για την περάτωση της διαδικασίας διαβουλεύσεων με την Ισλαμική Δημοκρατία της Μαυριτανίας, βάσει του άρθρου 96 της αναθεωρημένης συμφωνίας εταιρικής σχέσης ΑΚΕ-ΕΚ καταργείται.

Άρθρο 2

Ο πολιτικός διάλογος με την Ισλαμική Δημοκρατία της Μαυριτανίας βάσει του άρθρου 8 της συμφωνίας ΑΚΕ-ΕΚ θα διεξαχθεί με τη μορφή που προβλέπεται στην επιστολή που περιλαμβάνεται στο παράρτημα της παρούσας απόφασης.

Άρθρο 3

Η παρούσα απόφαση αρχίζει να ισχύει από την ημέρα της έκδοσής της.

Η παρούσα απόφαση ισχύει εικοσιτέσσερις μήνες από την ημερομηνία έκδοσής της από το Συμβούλιο. Μπορεί να επανεξεταστεί, εάν χρειαστεί, βάσει των αποστολών παρακολούθησης της Ευρωπαϊκής Ένωσης.

Άρθρο 4

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο επιστολής

Κύριε Πρόεδρε,

Με ιδιαίτερη ικανοποίηση διαπιστώσαμε την επιστροφή της Μαυριτανίας στη συνταγματική τάξη μετά από την εφαρμογή μεγάλου μέρους από τα μέτρα που προβλέπει η συμφωνία του Ντακάρ, η οποία είχε ως επιστέγασμα την ανάληψη καθηκόντων σας στο ανώτατο αξίωμα του κράτους. Κατά συνέπεια, με ευχαρίστησή μας σας επιβεβαιώνουμε την πλήρη επανέναρξη της συνεργασίας μεταξύ της ΕΕ και της Ισλαμικής Δημοκρατίας της Μαυριτανίας.

Επισημαίνουμε ότι, σύμφωνα με τις διατάξεις του άρθρου 4-vii της συμφωνίας-πλαισίου του Ντακάρ, οι διάφοροι πολιτικοί υπογράψαντες πόλοι είχαν δεσμευτεί να συνεχίσουν και να εντατικοποιήσουν ένα γενικό εθνικό διάλογο για την παγίωση της εθνικής συμφιλίωσης και της δημοκρατίας. Όπως ήδη ανέφεραν τα μέλη της διεθνούς ομάδας επαφών, κατά την τελευταία του συνεδρίαση της 10ης Σεπτεμβρίου 2009, θα ήταν σκόπιμη η διεξαγωγή του διαλόγου αυτού. Είναι ήδη ενθαρρυντικό να επισημανθεί ότι τα διάφορα μέρη είναι πρόθυμα για τον διάλογο αυτό. Είναι σαφές ότι ορισμένα από τα προβλήματα ουσίας που αποτελούσαν μερικές από τις αναφερθείσες αιτίες του πραξικοπήματος της 6ης Αυγούστου 2008 δεν έχουν ακόμη επιλυθεί. Στον πίνακα των θεμάτων διαλόγου που αναφέρονται στη συμφωνία του Ντακάρ επισημαίνουμε ειδικότερα την ενίσχυση της δημοκρατίας, την πρόληψη των αντισυνταγματικών αλλαγών κυβέρνησης, τη μεταρρύθμιση των θεσμών και τον ρόλο των ενόπλων δυνάμεων, τη χρηστή πολιτική και οικονομική διακυβέρνηση, την ενίσχυση του κράτους δικαίου και των ανθρωπίνων δικαιωμάτων, καθώς και την επανεξισορρόπηση των θεσμών και της εξουσίας. Οι απειλές κατά της ασφάλειας που διαπιστώθηκαν στη Μαυριτανία δείχνουν ότι η καταπολέμηση της τρομοκρατίας και του οργανωμένου εγκλήματος μπορεί επίσης να αποτελέσουν στοιχείο διαλόγου.

Όλα τα θέματα που αφορούν την ασφάλεια της χώρας σας, συμπεριλαμβανομένων και των προαναφερθέντων, έχουν ιδιαίτερη σημασία για την Ευρωπαϊκή Ένωση. Ως θέματα κοινού ενδιαφέροντος και δεδομένης της σημασίας της κοινοτικής συνεργασίας στη Μαυριτανία για θέματα διακυβέρνησης, προτείνουμε ο πολιτικός διάλογος μεταξύ της Μαυριτανίας και της Ένωσης, που προβλέπεται στο άρθρο 8 της συμφωνίας του Κοτονού, να ενισχυθεί και να καταστεί συστηματικός και διαρθρωμένος. Οι λεπτομέρειες και οι όροι αναφοράς του διαλόγου αυτού θα πρέπει να καθοριστούν κατόπιν κοινής συμφωνίας μεταξύ της κυβέρνησής σας και των επικεφαλής της διπλωματικής αποστολής της Ένωσης στην Ισλαμική Δημοκρατία της Μαυριτανίας.

Ένας από τους στόχους του διαλόγου αυτού θα είναι κυρίως η προώθηση του γενικού εθνικού διαλόγου που αναφέρεται ανωτέρω. Πιστεύουμε ότι τα προηγούμενα και οι δυσκολίες που είχαν καταστήσει δυσχερή την έναρξη του διαλόγου αυτού μπορούν να επιλυθούν εάν τα διάφορα μέρη από μαυριτανικής πλευράς αναλάβουν να κατευθύνουν τις συζητήσεις προς το μέλλον, αποφεύγοντας την εστίαση σε διεκδικήσεις και διαφορές που αφορούν την πρόσφατη ιστορία.

Εν κατακλείδι, η Ένωση θα στηρίξει τις προσπάθειες της Μαυριτανίας να ξεπεράσει τις κοινωνικοοικονομικές και πολιτικές δυσχέρειες που αντιμετωπίζει λόγω της μακράς περιόδου κρίσης που είχε σχέση με το πραξικόπημα του Αυγούστου 2008, με την παγκόσμια οικονομική κρίση και τις νέες απειλές της ασφάλειας και την τρομοκρατία.

Μετά τιμής,

Βρυξέλλες,

Για την Ευρωπαϊκή Επιτροπή | Για το Συμβούλιο της Ευρωπαϊκής Ένωσης |

[1] Απόφαση 2009/472/CE που δημοσιεύθηκε στην ΕΕ L 156 της 19ης Ιουνίου 2009.

[2] ΕΕ L 317 της 15.12.2000, σ. 376

[3] ΕΕ L 156 της 19.06.2009, σσ. 26 έως 30